Eben Etzebeth sê hy was met die polisie in verbinding en hulle het hom verseker hy is van enige skuld gevrywaar in die aanrandingsaak wat ondersoek word na aanleiding van ’n voorval by ’n kuierplek in Langebaan.
Daar is Sondag op sosiale media beweer Etzebeth was Saterdagaand by Die Watergat-kroeg betrokke by ’n rassistiese voorval en aanranding nadat sy groep vriende met ’n ander groep mans slaags geraak het. ’n Ander man is daarna glo in ’n afsonderlike voorval in die straat aangerand.
“As daar enige waarheid daarin gesteek het, sou dit ’n reuse-kwessie vir ons gewees het,” sê Erasmus.
“Maar ek het met Eben gepraat en sy kant van die storie gehoor. Daar is uiteraard vertroue tussen ’n afrigter en ’n speler.
“Ek is tevrede met dít wat hy vir my vertel het. Jy kan nie net goed glo wat mense op sosiale media sê nie. Ek is vol vertroue dat dit nie waar is wat op sosiale media gesê is nie.
“As dit wel waar was, sou iemand soos dit nooit ons groep gehaal het nie. Dit sou ’n enorme probleem gewees het as dit waar was. Maar dit is nie. Dit is net ’n gerug.”
Dit sou gewis vir Erasmus ’n groot slag gewees het as sy voorkeur-nr. 4-slot hom tydens die toernooi in Japan na Suid-Afrika moes terughaas om in die hof te getuig.
Die nuus van Etzebeth se teenwoordigheid by Die Watergat was nie die enigste skoknuus wat die rugbylandskap die naweek getref het nie.
Dyantyi, wat terselfdertyd met ’n besering gesukkel het, sou ongeag dié uitslag nie die groep gehaal het nie, sê Erasmus.